Il-PM Ingliż jipposponi l-illaxkar tar-restrizzjonijiet għal nofs Awwissu
Il-Prim Ministru tar-Renju Unit Boris Johnson ippospona l-pjani li jtaffi r-restrizzjonijiet kontra l-COVID-19 b' tal-inqas ħmistax – bil-pulizija se jinfurzaw liġijiet aktar stretti għall-ilbies tal-maskri. Il-maskri huma obbligatorji f'ħafna mill-postijiet pubbliċi fuq ġewwa bħal mużewijiet, iċ-ċinema u postijiet ta' qima. Fost il-postijiet li se jkollhom jistennew sal-15 ta' Awwissu biex jerġgħu jiftħu b'miżuri ta' prekawzjoni hemm it-teatri ġewwa u postijiet tad-divertiment. Anki numru żgħir ta' partitarji ta' avvenimenti sportivi se jkollhom jistennew sa nofs Awwissu biex isegwu l-logħob. Sadattant, il-Ministru Ewlieni tal-Iskozja Nicola Sturgeon wissiet kontra vvjaġġar mhux essenzjali lejn in-naħa ta' fuq tal-Ingilterra fejn qed jerġgħu jiżdiedu l-każijiet ta' coronavirus. Hija qalet li kull min jirritorna l-Iskozja min-naħa ta' fuq tal-Ingilterra għandu jimminmalizza l-kuntatt ma' persuni barra l-familja tiegħu għal 14-il ġurnata.